**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.02.2024, ora 08:00 – 05.02.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 05.02.2024, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 04.02.2024, la ora 12:00, **Avertizarea Hidrologică nr. 10 – COD GALBEN / COD PORTOCALIU**, valabilă în intervalul *05.02.2024 ora 06:00 – 06.02.2024 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Tisa – intrarea în ţară, Vişeu, Iza, Tur, Someş, Crişul Repede, Crişul Negru, Crişul Alb, Mureş, Bega, Timiş, Jiu*, cu posibile depăşiri ale **COTELOR DE APĂRARE.**

Această **Avertizare Hidrologică** a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- ALBA, ARAD, BIHOR, BISTRIŢA-NĂSĂUD, CARAŞ-SEVERIN, CLUJ, GORJ, HARGHITA, HUNEDOARA, MARAMUREŞ, MUREŞ, SATU MARE şi TIMIŞ (13 prefecturi) – COD GALBEN;*

*- ALBA şi BISTRIŢA-NĂSĂUD (2 prefecturi) - COD PORTOCALIU*.

**RÂURI**

**Debitele au fost în creştere** datorită efectului combinat al precipitațiilor lichide căzute în interval, al cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Someș, Crasna, Barcău, Crișuri, Mureș, Bega, Timiş, Bârzava, Moravița, Caraş, Nera, Cerna, bazinele superioare ale râurilor: Jiu, Olt, Argeş, Ialomița, Suceava, Moldova, Bistrița, Trotuş, Putna, Rm. Sărat, Buzău şi pe unii afluenți ai Oltului mijlociu.

Pe celelalte râuri debitele au fost relativ staționare.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Someșul Mare, Someșul Mic, Bistrița, bazinele superioare ale Jiului, Lotrului şi Oltului, pe cursurile Mureșului şi Prutului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Vedea, Tazlău, Bârlad, Bahlui, Jijia, pe unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Formațiunile de gheață (gheață la maluri, pod de gheață) existente, au fost în restrângere şi diminuare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creştere** datorită efectului combinat al precipitațiilor căzute în interval, al celor prognozate, cedării apei din stratul de zăpadă şi propagării pe râurile din bazinele hidrografice: Vişeu, Iza, Tur, Someș, Crasna, Barcău, Crișuri, Mureș, Bega, Timiş, Bârzava, Moravița, Caraş, Nera, Cerna, bazinele superioare şi mijlocii ale Oltului şi Bistriței, bazinele superioare ale râurilor: Jiu, Argeş, Ialomița, Suceava, Moldova, Trotuş, Putna, Rm. Sărat şi Buzău.

Pe celelalte râuri debitele vor fi relativ staționare.

Sunt posibile scurgeri importante pe versanți, torenți şi pâraie, viituri rapide pe unele râuri mici cu posibile efecte de inundații locale şi creşteri de debite şi niveluri, cu posibile depăşiri ale **COTELOR DE APĂRARE** pe unele râuri din nord-vestul, vestul, centrul şi sud-vestul țării.

Formațiunile de gheață (gheață la maluri, pod de gheață) existente, vor fi în diminuare, restrângere și eliminare.

Intră în vigoare **AVERTIZAREA HIDROLOGICĂ nr. 10** din 04.02.2024, începând cu ora 06:00.

**DUNĂRE**

**Debitul la intrarea în țară (secțiunea Baziaș) în intervalul 04.02.2024 – 05.02.2024 a fost în scădere, având valoarea de 7000 m3/s**, peste media multianuală a lunii februarie (5300 m3/s).

În aval de Porţile de Fier, debitele au fost în scădere.

**Debitul la intrarea în țară (secțiunea Baziaș) va fi în scădere (6800 m3/s).**

În aval de Porţile de Fier, debitele vor fi în scădere.

***Se situează în faza I de apărare următoarele sectoare de dig:***

- Letea, R3, Tudor Vladimirescu (din administrarea ANAR); Chilia Veche, Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 04.02.2024, ora 08:00 –05.02.2024, ora 06:00**

**Administraţia Naţională de Meteorologie** (A.N.M.) a emis în data de 04.02.2024, la ora 10:00, **Avertizarea Meteorologică nr. 10**, conform căreia:

**MESAJ 1**

**- COD GALBEN:** ,,*În intervalul 04 februarie, ora 14 – 05 februarie, ora 08, vântul se va intensifica în cea mai mare parte a țării, iar local în sudul Olteniei, Transilvania, Maramureș și nordul Crișanei, precum și la munte vor fi rafale de 55...70 km/h. În zona montană înaltă, în general la altitudini de peste 1500 m, rafalele vor depăși 90…110 km/h, vizibilitatea va fi redusă și va fi viscol. Începând din orele serii, aria precipitațiilor moderate cantitativ (10...15 l/mp) va cuprinde cea mai mare parte a zonei de munte. Vor predomina ploile, determinând topirea și cedarea apei din stratul de zăpadă, iar la peste 1500 m va ninge.”*

**MESAJ 2**

**- COD GALBEN:** ,,*Pe parcursul zilei de luni (5 februarie), vântul va prezenta intensificări în cea mai mare parte a țării. La munte vor fi rafale de 70...100 km/h, iar în Transilvania, sudul Olteniei și sud-vestul Munteniei viteza vântului va atinge 65...75 km/h. În Crișana, Maramureș, Dobrogea, local în Banat și Moldova și în restul Olteniei și Munteniei vor fi intensificări locale și temporare, cu viteze în general de 55...60 km/h. În zona de munte temporar vor fi precipitații moderate cantitativ (15....20 l/mp). Vor predomina ploile, determinând topirea și cedarea apei din stratul de zăpadă, iar la peste 1700 m va ninge viscolit. Notă: la munte vântul va continua să prezinte intensificări și în zilele următoare, iar local și temporar și în restul teritoriului, dar la viteze mai reduse.”*

**- COD PORTOCALIU:** ,,*În zona înaltă (la altitudini de peste 1700 m) a Carpaților Meridionali și de Curbură vântul va sufla tare, cu rafale de peste 110...120 km/h, va fi viscol și vizibilitate foarte redusă.”*

Această **Avertizare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, DOLJ, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TIMIŞ, VÂLCEA şi VRANCEA (29 prefecturi) – COD GALBEN (MESAJ 1);*

*- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GIURGIU, GORJ, HARGHITA, HUNEDOARA, IALOMIŢA, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TULCEA, VÂLCEA, VRANCEA şi Municipiul BUCUREŞTI (38 prefecturi) – COD GALBEN (MESAJ 2);*

*- ALBA, ARGEŞ, BRAŞOV, BUZĂU, CARAŞ-SEVERIN, COVASNA, DÂMBOVIŢA, GORJ, HUNEDOARA, PRAHOVA, SIBIU, VÂLCEA şi VRANCEA (13 prefecturi) – COD PORTOCALIU (MESAJ 2).*

**ÎN ŢARĂ**

Vremea a continuat să se încălzească devenind deosebit de caldă pentru această dată în cea mai mare parte a țării. Cerul a fost temporar noros și local a plouat în vest, centru, nord, precum și la munte, în timp ce, la altitudini mai mari de 1500 m a nins. Ploile au fost slabe pe parcursul zilei, dar moderate cantitativ noaptea în masivele vestice și nordice, unde până la ora 06, din datele colectate de la stațiile meteorologice, pe arii restrânse s-au acumulat 10...15 l/mp, și izolat peste 25 l/mp (în județul Caraș-Severin, la stația meteorologică Cuntu), fapt ce a determinat topirea și cedarea apei din stratul de zăpadă. Vântul s-a intensificat treptat în cea mai mare parte a țării, iar local în sudul Olteniei, în Transilvania, în nordul Crișanei și al Moldovei, precum și la munte au fost rafale de 55...70 km/h. În zona montană înaltă, în general la altitudini de peste 1500 m, rafalele au depășit 90…110 km/h și au fost perioade cu viscol, condiții în care vizibilitatea a fost foarte scăută. Este strat de zăpadă la munte și la ora 20 măsura -în platformele stațiilor meteorologice- până la 124 cm în Munții Făgăraș și 111 cm în Munții Călimani, pe alocuri în Transilvania și Maramureș (până la 4 cm) și cu totul izolat în Moldova (până la 1 cm). Temperaturile maxime s-au încadrat între 3 grade la Târgu Lăpuș și 16 grade la Drăgășani, Slatina, Bechet și Turnu Măgurele, iar la ora 06 se înregistrau valori ale temperaturii aerului cu mult mai mari decât cea ce în mod normal ar trebui să se înregistreze la această dată, și se încadrau între -1 grad la Târgoviște și Târgu Logrești și 11 grade la Apa Neagră, Băile Herculane și Pătârlagele. Dimineața, pe suprafețe mici în nord și centru a fost ceață.

**LA BUCUREŞTI**

Vremea a continuat să se încălzească devenind deosebit de caldă, valorile termice diurne fiind cu până la 10 grade mai mari decât norma climatologic specifică datei. Cerul a avut înnorări în prima parte a zilei, apoi s-a degajat treptat, iar vântul s-a intensificat treptat începând cu orele serii, astfel că pe parcursul nopții la rafală s-au înregistrat viteze în jurul a 40 km/h. Temperatura maximă a fost de 13 grade la Afumați și 14 grade în Băneasa și la Filaret. La ora 06 erau 7 grade în Băneasa și la Filaret și 8 grade la Afumați, valori de temperatură cu mult mai mari decât cele normale datei.

**3. Prognoza meteorologică în intervalul 05.02.2024, ora 08:00 –06.02.2024, ora 08:00**

**ÎN ŢARĂ**

Vremea va fi vântoasă, dar deosebit de caldă pentru această dată. Vor fi viteze ale vântului în general de 55...60 km/h, iar în Transilvania, sudul Olteniei și în sud-vestul Munteniei rafalele vor atinge 65...75 km/h. La munte vor fi rafale de 70...100 km/h, iar în zona înaltă (la altitudini de peste 1700 m) a Carpaților Meridionali și de Curbură vântul va sufla tare, cu peste 110...120 km/h, va fi viscol și vizibilitate foarte redusă. În nord-vestul, centrul și nordul teritoriului, cerul va fi mai mult noros și temporar în prima parte a intervalului va ploua. În zona montană vor fi precipitații moderate cantitativ (15....20 l/mp) predominant sub formă de ploaie, determinând topirea și cedarea apei din stratul de zăpadă, iar la peste 1700 m va ninge viscolit. În restul țării, cerul va fi temporar noros și doar cu totul izolat vor fi posibile ploi slabe, cu precădere în zona subcarpatică a Olteniei și Munteniei. Temperaturile maxime vor fi de la 6...7 grade în depresiunile Carpaților Orientali, până spre 18...19 grade în Lunca Dunării, iar cele minime se vor situa în general între 2 și 7 grade. Spre sfârșitul intervalului, izolat se va forma ceață.

**LA BUCUREŞTI**

Vremea va fi vântoasă, dar deosebit de caldă pentru această dată. Cerul va fi variabil, mai mult senin în prima parte a zilei, iar vântul va avea intensificări, în general cu viteze de 50...55 km/h. Temperatura maximă se va situa în jurul valorii de 17 grade, iar cea minimă va fi de 5...6 grade.

**4. Buletin nivometeorologic pentru perioada 04.02.2024 ora 20 - 05.02.2024 ora 20**

**Masivul Făgăraș:** **RISC ÎNSEMNAT (3)**

La peste 1800 m, în ultimele 48 de ore s-au depus local câțiva centimetri de zăpadă proaspătă și se întâlnesc pe alocuri unele cruste subțiri de gheață la suprafața zăpezii. Trecător se vor semnala ninsori slabe, viscolite, iar stratul de zăpadă nu va suferi variații importante. În partea superioară a stratului regăsim în continuare un strat cu rezistență redusă, care măsoară pe alocuri 25-30 cm, depus peste un strat mai vechi, parțial stabilizat. În zona crestelor se întâlnesc plăci de vânt cu rezistenţă scăzută, îndeosebi pe versanții estici și sudici. În profunzime rezistenţa stratului este în creștere, fiind intercalate mai multe cruste de gheaţă. În zonele adăpostite sunt prezente în continuare depozite şi troiene de zăpadă însemnate. În special la supraîncărcări, stratul instabil de 25-30 cm de la suprafață se poate disloca și poate angrena în anumite situații și stratul subiacent de dimensiuni mai reduse, ducând la declanșarea de avalanșe de dimensiuni medii și izolat mari. Riscul va fi însemnat (3).

Sub 1800 m, stratul de zăpadă prezintă la suprafață local câțiva cm de zăpadă recentă, mai ales pe versanții nordici, și unele cruste de gheață. Temperaturile vor înregistra o creștere mai accentuată în cursul zilei de mâine, la valori pozitive, ceea ce va duce la umezirea stratului în partea sa superioară. Pe alocuri, se întâlnesc zone în care primii 20 cm din strat au rezistență mai redusă, putând aluneca peste stratul mai vechi și mai stabil din profunzime la supraîncărcări, pe anumite pante mai înclinate. În acest context vor fi condiții pentru declanșarea unor avalanșe de dimensiuni mici și izolat medii, riscul fiind moderat (2).

**Munţii Rodnei, Călimani-Bistriţei:** **RISC ÎNSEMNAT (3)**

La peste 1800 m, la suprafața zăpezii se întâlnesc câțiva centimetri de zăpadă proaspătă, depuși peste stratul de zăpadă ce prezintă în continuare o zonă cu rezistență mai redusă în primii 15-30 cm în partea sa superioară, iar în profunzime stratul este înghețat și compact, cu multiple cruste de gheață. În zonele adăpostite sunt troiene şi acumulări mai însemnate, iar în zona crestelor plăci de vânt. Vântul va fi intens în perioada următoare și va viscoli ninsoarea ce se va mai depune. Pe pantele suficient de înclinate, stratul de la suprafaţă cu rezistență redusă va putea aluneca peste cel vechi, ducând la declanșarea unor avalanșe de dimensiuni medii și izolat mari, riscul fiind prezent mai ales la supraîncărcări. Riscul declanșării avalanșelor va fi însemnat(3)

Stratul de zăpadă de la altitudini mai mici de 1800 m s-a stabilizat ușor. Temporar va mai ninge. Pe alocuri întâlnim 10-15 cm de zăpadă parțial stabilizată la suprafață, ce poate fi dislocată la supraîncărcări pe pantele mai înclinate și care poate aluneca peste stratul mai vechi și stabil, fiind astfel condiţii pentru declanșare unor avalanșe de dimensiuni mici și cu totul izolat medii. Riscul este moderat(2).

**Munţii Bucegi:** **RISC ÎNSEMNAT (3)**

La peste 1800 m, în partea superioară a stratului întâlnim câțiva centimetri de zăpadă proaspătă, depuși peste un strat de zăpadă cu rezistență și stabilitate mai redusă, ce măsoară local 15-20 cm, prezent în special pe versanții nordici și așezat peste un strat inferior cu rezistenţă şi stabilitate în ușoară creștere. Vântul puternic din următoarele 24 de ore va viscoli ninsoarea și spulbera zăpada, dar stratul nu va înregistra modificări importante, în ansamblu. Se regăsesc în continuare plăcile de vânt din apropierea crestelor, mai ales pe versanții estici și sudici, precum și unele depozite în zonele adăpostite. În profunzime, stratul mai vechi este în general înghețat şi compact. În aceste condiții, straturile mai instabile de la suprafață pot aluneca peste cele mai dure din partea inferioară, mai ales la supraîncărcări, favorizând declanșarea unor avalanșe de dimensiuni medii și cu totul izolat mari. Riscul este însemnat (3).

Sub 1800 m, încălzirea vremii va aduce mâine temperaturi diurne pozitive și o umezire a stratului în partea sa superioară. La supraîncărcări, pe pantele suficient de înclinate, mai ales de la altitudini de 1500-1800 m, se pot disloca local 15 cm din stratul superior, mai puțin stabilizat la altitudine, și care poate aluneca peste cel vechi şi compact din profunzime. Vor fi condiții pentru declanșarea unor avalanșe de dimensiuni mici și cu totul izolat medii, riscul fiind moderat (2).

**Munţii Parâng-Şureanu:** **RISC ÎNSEMNAT (3)**

La peste 1800 m, vântul puternic din următoarele 24 de ore va viscoli ninsoarea și spulbera zăpada, iar ninsorile pot duce la creșteri de strat, local de peste 10 cm. În partea superioară a stratului întâlnim în continuare stratul cu stabilitate și rezistență mai redusă, ce poate depăși pe alocuri 20-25 cm, iar în profunzime stratul este înghețat și stabilizat. În zonele adăpostite sunt prezente depozite mai mari de zăpadă. Pe pantele suficient de înclinate se pot declanșa avalanșe de dimensiuni medii prin alunecarea stratului mai puțin stabilizat de la suprafață sau prin ruperea plăcilor de vânt din zona crestelor, riscul fiind amplificat la supraîncărcări. Riscul declanșării avalanșelor va fi însemnat (3).

La altitudini mai mici de 1800 m, stratul de zăpadă este înghețat și ușor stabilizat. Sunt așteptate temporar ninsori în cursul nopții, iar mâine trecător lapoviță și ploaie la altitudini mai joase. La supraîncărcări, pe pantele mai înclinate de pe văile între 1500 și 1800 m, unde zăpada este acumulată în depozite mai mari, vor fi condiții pentru declanșarea unor avalanșe de dimensiuni mici și izolat medii, riscul fiind moderat(2).

**Munţii Țarcu-Godeanu:** **RISC ÎNSEMNAT (3)**

La peste 1800 m, local s-au acumulat câțiva centimetri de zăpadă proaspătă în ultimele 48 de ore. Stratul de zăpadă prezintă în continuare rezistență redusă în primii 30 cm, iar ninsorile din perioada următoare pot duce la creșteri de strat, local de peste 10 cm. Vântul puternic din următoarele 24 de ore va viscoli ninsoarea, spulbera zăpada și va reduce vizbilitatea. În zonele adăpostite întâlnim depozite mai mari și troiene de peste 1 metru. Spre creste se mențin plăcile mai vechi de vânt, care se pot rupe în continuare la supraîncărcări, iar altele vor continua să se formeze. Se mențin condițiile pentru declanșarea unor avalanșe de dimensiuni medii și izolat mari. Riscul declanșării avalanșelor se menține însemnat (3).

La altitudini mai mici de 1800 m se vor înregistra creșteri de temperatură, care vor duce la umezirea stratului în cursul zilei de mâine, iar pe alocuri se va semnala ploaie și lapoviță. Stratul de zăpadă mai prezintă rezistență scăzută sub crustele de gheață prezente acum la suprafață, în primii 20-25 cm, mai ales în văile și zonele adăpostite cu zăpada acumulată în depozite mari. La supraîncărcări, stratul mai puțin stabilizat din partea superioară poate aluneca peste cel vechi și mai stabil, ducând la declanșarea unor avalanșe de dimensiuni mici sau medii - risc moderat(2).

**Masivul Ceahlău:** **RISC REDUS (1)**

Pe fondul temperaturilor scăzute, stratul de zăpadă s-a stabilizat ușor, dar pe alocuri are rezistență mai mică în primii 10 cm. În profunzime stratul este compact și stabil. Vântul va avea intensificări susținute în următoarea zi și va viscoli ninsoarea și pe alocuri spulbera zăpada, dar stratul de zăpada nu va înregistra variații importante. Mai ales pe văile cu acumulări mai mari de zăpadă, la supraîncărcări mari, vor fi condiții de avalanșe mici, riscul fiind redus (1).

**Masivul Vlădeasa:** **RISC MODERAT (2)**

Stratul de zăpadă este mai consistent pe anumite văi, îndeosebi din versanții vestici, iar local se vor semnala precipitații mixte, temporar ninsori viscolite pe creste, și ploaie sau lapoviță la altitudini joase în cursul zilei de mâine. Local în primii 20 cm, se întâlnește un strat cu rezistență mai scăzută pe anumite pante sau văi. La supraîncărcări, acest strat mai puțin stabilizat din partea superioară poate aluneca peste cel vechi și înghețat din profunzime, ducând la declanșarea unor avalanșe mici și izolat medii, riscul fiind moderat(2).

**Evoluția vremii din perioada 02.02.2024 - 04.02.2024:**

Temperaturile au marcat o ușoară creștere față de intervalul precedent, iar cerul a fost temporar noros. Local în Carpații Orientali și în cei Occidentali și pe arii mai restrânse în rest s-au semnalat mai ales ninsori, trecător lapoviță sau ploaie la altitudini joase. Cantitățile căzute au fost în general slabe, moderate în vestul Carpaților Occidentali și în nordul celor Orientali. Stratul de zăpadă nu a avut variații semnificative, înregistrând pe alocuri creșteri ușoare în Carpații Meridionali. Vântul a suflat moderat, cu intensificări temporare de 50-60 km/h în toate masivele, 70-80 km/h în zonele înalte ale Carpaților Orientali, iar pe crestele Carpaţilor Meridionali cu 90-110 km/h, spulberând zăpada și viscolind ninsoarea. Local s-a semnalat ceață, asociată pe arii mai restrânse și cu depuneri de chiciură.

**În data de 04.02.2024, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 124 cm la Bâlea Lac, 78 cm la Vf. Omu, 80 cm la Vf. Țarcu, 56 cm la Cuntu, 38 cm la Parâng, 33 cm la Predeal, 29 cm la Păltiniș, 20 cm la Sinaia, 15 cm la Fundata;

**Carpaţii Orientali:** 111 cm la Vf. Călimani, 61 cm la Vf. Lăcăuți, 61 cm la Bucin, 42 cm la Vf. Iezer și Ceahlău-Toaca, 19 cm la Poiana Stampei, 18 cm la Penteleu;

**Carpaţii Occidentali:** 64 cm la Stâna de Vale, 30 cm la Semenic, 13 cm la Vf. Vlădeasa, 9 cm la Băișoara, petice la Roșia Montană.

**Prognoza vremii în intervalul 04.02.2024 ora 20 - 05.02.2024 ora 20:**

Vremea va fi vântoasă. Cerul va fi mai mult noros. Local în masivele nordice și vestice și pe arii mai restrânse în rest se vor semnala precipitații mixte la altitudini mai joase, ninsori la peste 1400 m în cursul nopții și dimineții și la peste 1700 m pe parcursul zilei de mâine. Pe alocuri în Carpații Occidentali, în vestul celor Meridionali și în nordul celor Orientali se vor acumula cantități de peste 10-15 l/mp. Vântul va avea intensificări susținute, de 80-100 km/h în majoritatea masivelor, iar pe creste de 110-130 km/h, viscolind ninsoarea sau spulberând zăpada. Local se va semnala ceață, izolat asociată cu depunere de chiciură.

**Temperaturi prognozate în intervalul 04.02.2024 ora 20 - 05.02.2024 ora 20:**

**Peste 1800 m:** temperaturi minime: -11…-6 grade; temperaturi maxime: -7….-3 grade;

**Sub 1800 m:** temperaturi minime: -6…-1 grade; temperaturi maxime: -3….4 grade.

**Vânt la peste 2000 m:** din sector nord-vestic, cu 120-130 km/h.

**Izoterma de 0 grade:** în creștere de la 700-1400 m spre 1100-1900 m cu valorile cele mai ridicate în Carpații Meridionali și în sudul celor Occidentali.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se aplică situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Olt***

Judeţul Braşov

Începând cu data de 21.12.2023 Compania APA Braşov S.A. anunţă începerea diminuării preluării de apă brută din acumularea Săcele – pr. Tărlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în periodele deficitare”). Nu s-au impus restricţii de alimentare cu apă la populaţie.

**DIRECȚIA COMUNICARE**